b'\n_START_ARTICLE_\nTransport \xc3\xaen Bucure\xc8\x99ti\n_START_PARAGRAPH_\nBucure\xc8\x99tiul are cea mai mare re\xc8\x9bea de transport \xc3\xaen comun din Rom\xc3\xa2nia, \xc8\x99i printre cele mai mari din Europa. Acesteia i se adaug\xc4\x83 nodurile de transport rutier, feroviar \xc8\x99i aerian. De\xc8\x99i \xc3\xaen perioada regimului comunist au existat planuri de construire a unui canal p\xc3\xa2n\xc4\x83 la Dun\xc4\x83re, acestea nu s-au concretizat, astfel \xc3\xaenc\xc3\xa2t ora\xc8\x99ul nu beneficiaz\xc4\x83 de transport pe ap\xc4\x83, cu excep\xc8\x9bia unor curse de agrement pe lacurile din parcuri._NEWLINE_Articolul de mai jos prezint\xc4\x83 \xc3\xaen principal situa\xc8\x9bia transportului la \xc3\xaenceputul secolului XXI. Pentru informa\xc8\x9bii suplimentare asupra istoriei transportului \xc3\xaen Bucure\xc8\x99ti sau pentru a afla mai multe detalii despre un anumit mod de transport v\xc4\x83 invit\xc4\x83m s\xc4\x83 consulta\xc8\x9bi articolele principale men\xc8\x9bionate sub fiecare titlu de sec\xc8\x9biune.\n_START_SECTION_\nMetrou\n_START_PARAGRAPH_\nRe\xc8\x9beaua de metrou din Bucure\xc8\x99ti este administrat\xc4\x83 de compania Metrorex \xc8\x99i este printre cele mai folosite sisteme de transport \xc3\xaen comun din Rom\xc3\xa2nia. A fost dat \xc3\xaen folosin\xc8\x9b\xc4\x83 pe 19\xc2\xa0decembrie\xc2\xa01979 cu deschiderea Magistralei 1 \xc8\x99i \xc3\xaenceputul circula\xc8\x9biei \xc3\xaentre sta\xc8\x9biile Sem\xc4\x83n\xc4\x83toarea \xc8\x99i Timpuri Noi. Sistemul este complet electrificat \xc8\x99i const\xc4\x83 din patru magistrale. Se afl\xc4\x83 aproape \xc3\xaen \xc3\xaentregime la subsol, unica sta\xc8\x9bie situat\xc4\x83 la suprafa\xc8\x9b\xc4\x83 fiind Berceni._NEWLINE_Re\xc8\x9beaua trenurilor subterane \xc3\xaen Bucure\xc8\x99ti este operat\xc4\x83 de compania Metrorex, fiind separat\xc4\x83 din re\xc8\x9beaua transporturilor de suprafa\xc8\x9b\xc4\x83, administrat\xc4\x83 de c\xc4\x83tre STB. Pentru o perioad\xc4\x83 au existat bilete comune pentru ambele sisteme, iar STB asigur\xc4\x83 transportul \xc3\xaenlocuitor temporar \xc3\xaen cazul \xc3\xaentreruperii circula\xc8\x9biei la metrou, precum \xc8\x99i servicii de metrou u\xc8\x99or care leag\xc4\x83 zonele \xc3\xaenc\xc4\x83 nedeservite de metrou cu restul re\xc8\x9belei. Totu\xc8\x99i, integrarea \xc3\xaentre transportul subteran \xc8\x99i \xc8\x99i cel de suprafa\xc8\x9b\xc4\x83 este mai redus\xc4\x83 dec\xc3\xa2t ar fi de dorit._NEWLINE_La sf\xc3\xa2r\xc8\x99itul anului 2013, re\xc8\x9beaua de transport a metroului bucure\xc8\x99tean se \xc3\xaentindea pe 69,25 km de cale dubl\xc4\x83, exist\xc3\xa2nd patru magistrale cu 52 de sta\xc8\x9bii, iar distan\xc8\x9ba medie \xc3\xaentre dou\xc4\x83 sta\xc8\x9bii este de 1,5 km. \xc3\x8en acela\xc8\x99i an, re\xc8\x9beaua de metrou de\xc8\x9binea doar 4% din lungimea de transport public a ora\xc8\x99ului Bucure\xc8\x99ti \xc8\x99i circa 20% din volumul total al c\xc4\x83l\xc4\x83torilor. \xc3\x8en 2014, metroul din Bucure\xc8\x99ti a transportat 173,209 milioane de pasageri, \xc3\xaen cre\xc8\x99tere fa\xc8\x9b\xc4\x83 de cei 169,78 milioane din 2013, cu o medie zilnic\xc4\x83 \xc3\xaen zilele lucr\xc4\x83toare de 600.000-800.000 de c\xc4\x83l\xc4\x83tori.\n_START_SECTION_\nTransport \xc3\xaen comun de suprafa\xc8\x9b\xc4\x83\n_START_PARAGRAPH_\nTransportul de suprafa\xc8\x9b\xc4\x83 este responsabilitatea Societ\xc4\x83\xc8\x9bii de Transport Bucure\xc8\x99ti (STB) \xc8\x99i include un sistem vast de autobuze, troleibuze, tramvaie \xc8\x99i metrouri u\xc8\x99oare. Re\xc8\x9beaua STB este printre cele mai dense din Europa, fiind a patra dup\xc4\x83 m\xc4\x83rime de pe continent \xc8\x99i transport\xc3\xa2nd 2,15 milioane de pasageri pe zi pe 130 linii de autobuz, 17 linii de troleibuz \xc8\x99i 26 de linii de tramvai. Sistemul este adesea aglomerat \xc3\xaen urma utiliz\xc4\x83rii intense. La fel ca metroul, sistemul STB trece printr-o faz\xc4\x83 de re\xc3\xaennoire care const\xc4\x83 \xc3\xaen convertirea liniilor de tramvai \xc3\xaen linii de metrou u\xc8\x99or \xc8\x99i \xc3\xaen achizi\xc8\x9bionarea de vehicule noi, mai ales autobuze._NEWLINE_La \xc3\xaenceputul anului 2008 existau 9500 taximetre autorizate \xc3\xaen Bucure\xc8\x99ti. De asemenea, exist\xc4\x83 mai multe servicii alternative de transport persoane, precum Uber sau BlackCab.\n_START_SECTION_\nAutobuze \xc8\x99i microbuze\n_START_PARAGRAPH_\nSistemul de autobuze al STB este cel mai extensiv dintre toate metodele de transport \xc3\xaen comun din Bucure\xc8\x99ti, asigur\xc3\xa2nd 46% din num\xc4\x83rul total de c\xc4\x83l\xc4\x83torii din 2007. Parcul de autobuze era de 1.290 buc\xc4\x83\xc8\x9bi la sf\xc3\xa2r\xc8\x99itul anului 2007, ajung\xc3\xa2nd la sf\xc3\xa2r\xc8\x99itul lui 2008 la 1.354 autobuze, care circulau pe 116 trasee. \xc3\x8en 2012, raportul companiei men\xc8\x9bioneaz\xc4\x83 un num\xc4\x83r de 1.148 de autobuze, \xc3\xaen sc\xc4\x83dere cu 185 fa\xc8\x9b\xc4\x83 de anul anterior, datorit\xc4\x83 cas\xc4\x83rii a 96 autobuze ROCAR, 67 DAF, 22 IVECO._NEWLINE_\xc3\x8en ianuarie 2019 existau \xc3\xaen total 130 linii urbane \xc8\x99i preor\xc4\x83\xc8\x99ene\xc8\x99ti pe care circul\xc4\x83 peste 1300 de autobuze. Majoritatea liniilor de autobuz nu beneficiaz\xc4\x83 de culoare de circula\xc8\x9bie rezervate \xc8\x99i prin urmare viteza lor comercial\xc4\x83 este, mai ales \xc3\xaen orele de v\xc3\xa2rf, foarte slab\xc4\x83 (12 km/or\xc4\x83). \xc3\x8en PMUD se prevede crearea a 50 km de benzi speciale de autobuz p\xc3\xa2n\xc4\x83 \xc3\xaen 2030, \xc3\xaen special pe segmentele aglomerate (peste 1.000 c\xc4\x83l./h), dar \xc8\x99i pentru facilitarea transportului intermodal._NEWLINE_Pe l\xc3\xa2ng\xc4\x83 autobuzele STB, \xc3\xaen Bucure\xc8\x99ti exist\xc4\x83 \xc8\x99i un transport bine dezvoltat cu microbuze care asigur\xc4\x83 leg\xc4\x83tura dintre ora\xc8\x99 \xc8\x99i localit\xc4\x83\xc8\x9bile din jur, ca alternativ\xc4\x83 la celelalte mijloace de transport public.\n_START_SECTION_\nTramvaie\n_START_PARAGRAPH_\n\xc3\x8en ianuarie 2019, \xc3\xaen Bucure\xc8\x99ti existau 26 de linii de tramvai \xc3\xaen func\xc8\x9biune. Parcul de tramvaie este alc\xc4\x83tuit din tramvaie Tatra T4R, V3A-93M, V3A-CH-PPC, V3A-93, Bucur V2ST, Bucur V2AT, Bucur LF, V3A-H, V3A-2S-93, V3A-A3 (93M Faur), V3A-2010-CA, V3A-93-PPC, dar \xc8\x99i diverse vagoane utilitare \xc8\x99i istorice._NEWLINE_\xc3\x8en anul 1998 RATB a pus bazele unui proiect ce viza modernizarea re\xc8\x9belei de tramvai. Cu aceasta ocazie a ap\xc4\x83rut \xc3\xaen Bucure\xc8\x99ti \xc8\x99i termenul \xe2\x80\x9eMetrou U\xc8\x99or\xe2\x80\x9d, care se refer\xc4\x83 la o cale de rulare pentru tramvaie de tip cale ferat\xc4\x83, complet separat\xc4\x83 de partea carosabil\xc4\x83 pentru a evita intrarea ma\xc8\x99inilor, permi\xc8\x9b\xc3\xa2nd astfel tramvaielor s\xc4\x83 prind\xc4\x83 viteze superioare \xc8\x99i s\xc4\x83 fac\xc4\x83 opriri doar \xc3\xaen sta\xc8\x9bii. Pentru realizarea unui asemenea sistem nu era suficient\xc4\x83 doar modificarea c\xc4\x83ii de rulare, fiind necesar\xc4\x83 \xc8\x99i introducerea unor vagoane de tramvai capabile s\xc4\x83 ating\xc4\x83 vitezele permise de infrastructur\xc4\x83 f\xc4\x83r\xc4\x83 a pune \xc3\xaen pericol siguran\xc8\x9ba \xc8\x99i confortul c\xc4\x83l\xc4\x83torilor._NEWLINE_La \xc3\xaenceputul anului 2007 municipalitatea a organizat o licita\xc8\x9bie pentru achizi\xc8\x9bionarea a 100 de tramvaie noi, dar niciunul dintre ofertan\xc8\x9bi nu a \xc3\xaendeplinit condi\xc8\x9biile impuse de cump\xc4\x83r\xc4\x83tor. Ulterior, \xc3\xaen 2011 a fost anun\xc8\x9bat\xc4\x83 o colaborare \xc3\xaentre URAC, Astra Vagoane Arad \xc8\x99i Siemens pentru realizarea \xc3\xaen comun a unor tramvaie Siemens Imperio, \xc3\xaens\xc4\x83 contractul a fost ulterior reziliat.\n_START_SECTION_\nTroleibuze\n_START_PARAGRAPH_\n\xc3\x8en ianuarie 2019 exist\xc4\x83 17 linii de troleibuze deservite de patru depouri de troleibuze. La sf\xc3\xa2r\xc8\x99itul anului 2015, RATB avea \xc3\xaen inventar 297 de troleibuze, \xc3\xaemp\xc4\x83r\xc8\x9bite \xc3\xaen trei m\xc4\x83rci: Astra/Ikarus (model 415 T), Astra/Irisbus (model Citelis) \xc8\x99i Rocar (1 exemplar 412 EA \xc8\x99i 1 exemplar 812 EA - Rocar Autodromo)._NEWLINE_Exist\xc4\x83 linii care fac leg\xc4\x83tura dintre est \xc8\x99i vest, cum ar fi 69 \xc8\x99i 90 \xc8\x99i care trec chiar prin centru (Pia\xc8\x9ba Universit\xc4\x83\xc8\x9bii, care este \xc8\x99i cea mai veche re\xc8\x9bea din Bucure\xc8\x99ti existent\xc4\x83 \xc8\x99i func\xc8\x9bional\xc4\x83, care a rezistat f\xc4\x83r\xc4\x83 a fi demontat\xc4\x83 \xc3\xaen anii comunismului, de\xc8\x99i axa nord-sud a fost scoas\xc4\x83) \xc8\x99i nord - centru (Pia\xc8\x9ba Roman\xc4\x83) - est, linia 86. \xc3\x8en prezent sunt 4 depouri de troleibuz \xc3\xaen Bucure\xc8\x99ti \xc8\x99i dou\xc4\x83 re\xc8\x9bele, cea din sud r\xc4\x83m\xc3\xa2n\xc3\xa2nd izolat\xc4\x83, deservind local 3 linii. \xc3\x8en anul 2008 aceasta a fost extins\xc4\x83 p\xc3\xa2n\xc4\x83 la Pia\xc8\x9ba Unirii.\n_START_SECTION_\nTransportul aerian\n_START_PARAGRAPH_\n\xc3\x8en Bucure\xc8\x99ti existau \xc3\xaen 2016 dou\xc4\x83 aeroporturi func\xc8\x9bionale: Henri Coand\xc4\x83 \xc8\x99i Aurel Vlaicu. \xc3\x8en apropierea ora\xc8\x99ului se afl\xc4\x83 \xc8\x99i Aerodromul Clinceni, care este \xc3\xaens\xc4\x83 folosit doar pentru zboruri de agrement._NEWLINE_Aeroportul Otopeni (Henri Coand\xc4\x83) este principala poart\xc4\x83 aerian\xc4\x83 a capitalei dar \xc8\x99i a \xc8\x9b\xc4\x83ri. De aici pleac\xc4\x83 \xc8\x99i sosesc zilnic curse c\xc4\x83tre Arad, Bac\xc4\x83u, Baia Mare, Cluj Napoca, Constan\xc8\x9ba, Ia\xc8\x99i, Satu Mare, Suceava, T\xc3\xa2rgu Mure\xc8\x99, Timi\xc8\x99oara dar \xc8\x99i spre Chi\xc8\x99in\xc4\x83u precum \xc8\x99i numeroase alte aeroporturi din Europa, America de Nord, Asia \xc8\x99i Africa. \xc3\x8en anul 2015 Aeroportul Henri Coand\xc4\x83 a fost folosit de 9.274.629 de pasageri, iar \xc3\xaen 2016 traficul a dep\xc4\x83\xc8\x99it 10 milioane de pasageri._NEWLINE_Inaugurat \xc3\xaen anul 1920,\xc2\xa0Aeroportul B\xc4\x83neasa (Aurel Vlaicu) a fost principalul aeroport din capitala Rom\xc3\xa2niei p\xc3\xa2n\xc4\x83 la \xc3\xaenfiin\xc8\x9barea Aeroportului Interna\xc8\x9bional Otopeni \xc3\xaen 1970. Ulterior a r\xc4\x83mas al doilea aeroport din \xc8\x9bar\xc4\x83 ca trafic de pasageri, \xc3\xaens\xc4\x83 \xc3\xaen urma mut\xc4\x83rii curselor low-cost c\xc4\x83tre Aeroportul Otopeni pe 25 martie 2012, aeroportul Aurel Vlaicu a r\xc4\x83mas cu trafic mult redus (c\xc3\xa2teva zeci de mii de pasageri \xc3\xaen 2015), \xc3\xaen special avioane private.'